CELEX: 32012D0419
Language: bg
Date: 2012-07-11 00:00:00
Title: 2012/419/ЕС: Решение на Европейския съвет от 11 юли 2012 година за изменение на статута на Майот по отношение на Европейския съюз

31.7.2012   
            
            
               BG
            
            
               Официален вестник на Европейския съюз
            
            
               L 204/131
            
         РЕШЕНИЕ НА ЕВРОПЕЙСКИЯ СЪВЕТ
   от 11 юли 2012 година
   за изменение на статута на Майот по отношение на Европейския съюз
   (2012/419/ЕС)
   ЕВРОПЕЙСКИЯТ СЪВЕТ,
   като взе предвид Договора за функционирането на Европейския съюз, и по-специално член 355, параграф 6 от него,
   като взе предвид инициативата на Френската република,
   като взе предвид становището на Европейската комисия,
   като има предвид, че:
   
               (1)
            
            
               Член 355, параграф 6 от Договора за функционирането на Европейския съюз (ДФЕС) дава възможност на Европейския съвет, по инициатива на съответната държава-членка и като действа с единодушие след консултация с Комисията, да приеме решение за изменението на статута по отношение на Съюза на страна или датска, френска или нидерландска територия, посочени в параграфи 1 и 2 от същия член.
            
         
               (2)
            
            
               С писмо на своя президент от 26 октомври 2011 г. Френската република (наричана по-долу „Франция“) поиска от Европейския съвет да вземе такова решение, за да може Майот, понастоящем със статут на страна и отвъдморска територия по смисъла на член 355, параграф 2 ДФЕС и вписана по този начин в приложение II към същия договор, да придобие статут на най-отдалечен регион по смисъла на член 349 ДФЕС.
            
         
               (3)
            
            
               Искането на Франция е следствие от избора на жителите на Майот постепенно да се приближават до континентална Франция, потвърден от референдума от 29 март 2009 г., по време на който 95,2 % от гласувалите одобриха предложението за превръщането на Майот в департамент. От 31 март 2011 г. Майот стана сто и първият френски департамент и петият отвъдморски френски департамент.
            
         
               (4)
            
            
               Структурното икономическо и социално състояние на Майот и географското му положение отговарят на всички посочени в член 349 ДФЕС характеристики на най-отдалечен регион по смисъла на посочената разпоредба. По тази причина в този член следва да се добави позоваване на Майот, за да може той да се прилага към Майот в своята цялост, както и в член 355, параграф 1 ДФЕС.
            
         
               (5)
            
            
               Изменението на статута на Майот по отношение на Съюза, което отговаря на едно демократично изразено искане, следва да представлява етап, съответстващ на придобиването от Майот на статут, близък до този на континентална Франция,
            
         ПРИЕ НАСТОЯЩОТО РЕШЕНИЕ:
   Член 1
   Считано от 1 януари 2014 г. Майот престава да бъде страна и отвъдморска територия, за която се прилагат разпоредбите от четвъртата част от Договора за функционирането на Европейския съюз (ДФЕС), и става най-отдалечен регион по смисъла на член 349 ДФЕС.
   Член 2
   ДФЕС се изменя, както следва:
   
               1)
            
            
               В член 349, първа алинея думата „Майот“ се вмъква след думата „Мартиника“.
            
         
               2)
            
            
               В член 355, параграф 1 думата „Майот“ се вмъква след думата „Мартиника“.
            
         
               3)
            
            
               В приложение II шесто тире се заличава.
            
         Член 3
   Настоящото решение влиза в сила в деня на приемането му.
   Прилага се от 1 януари 2014 г.
   
      Съставено в Брюксел на 11 юли 2012 година.
      
         
            За Европейския съвет
         
         
            Председател
         
         H. VAN ROMPUY